ສະພາອັຟການິສຖານ ອະນຸມັດ ຂໍ້ຕົກລົງ ກັບສະຫະລັດ
ສະພາຕໍ່າຂອງອັຟການິສຖານ ໃຫ້ການອະນຸມັດ ຕໍ່ຂໍ້ຕົກລົງການເປັນພາຄີຍຸດທະສາດ ກັບສະຫະລັດ
ສະພາອັຟການິສຖານໄດ້ໃຫ້ການອະນຸມັດຕໍ່ຂໍ້ຕົກລົງຍຸດທະສາດລະຫວ່າງອັຟການິສຖານ ແລະສະຫະລັດ ຂໍ້ຕົກລົງດັ່ງກ່າວ ໄດ້ຮັບການອະນຸມັດໃນວັນເສົາມື້ນີ້ ຢູ່ໃນສະພາຕໍ່າ ຊຶ່ງມີສະມາຊິກຫຼາຍ ກວ່າ 150 ຄົນພາກັນໄປລົງຄະແນນສຽງ ມີສະມາຊິກສະພາໃນຈຳນວນເລັກນ້ອຍທໍ່ນັ້ນ ໄດ້ອອກສຽງຄັດຄ້ານ ຂໍ້ຕົກລົງທີ່ວ່ານີ້ ແມ່ນກວມລວມເລື່ອງຄວາມໝັ້ນຄົງ ເສດຖະກິດແລະການປົກຄອງພ້ອມ ທັງເວົ້າເຖິງຄວາມສຳພັນລະຫວ່າງສະຫະລັດ ກັບອັຟການິສຖານຫຼັງຈາກປີ 2014 ເວລາ ກອງກຳລັງທະຫານສ່ວນໃຫຍ່ ຂອງອົງການເນໂຕ້ ມີແຜນການທີ່ຈະຢຸດເຊົາ ການມີບົດ ບາດໃນການສູ້ລົບ ຂໍ້ຕົກລົງບໍ່ໄດ້ໃຫ້ຄວາມໝາຍໝັ້ນໃດໆກ່ຽວກັບການມີໜ້າແບບສະ ເພາະເຈາະຈົງຂອງກຳລັງທະຫານສະຫະລັດຢູ່ໃນປະເທດດັ່ງກ່າວແຕ່ສະຫະລັດໄດ້ໃຫ້ຄຳ ໝັ້ນສັນຍາທີ່ຈະໃຫ້ການຊ່ອຍເຫຼືອແກ່ອັຟການິສຖານເປັນເວລາຢ່າງນ້ອຍນຶ່ງທົດສະວັດ ຫຼັງຈາກກຳລັງສູ້ລົບຂອງຕ່າງປະເທດສ່ວນໃຫຍ່ຖອນອອກໄປແລ້ວ ຂໍ້ຕົກລົງສະບັບນີ້ອຳນວຍໃຫ້ສະຫະລັດຮັກສາກຳລັງທະຫານໄວ້ໃນຈຳນວນທີ່ຫຼຸດລົງມາ ຢູ່ໃນອັຟການິສຖານ ເພື່ອສືບຕໍ່ໃຫ້ການຝຶກແອບ ແກ່ກຳລັງຂອງອັຟການິສຖານ ແລະ ການປະຕິບັດງານທີ່ແນໃສ່ກຸ່ມກໍ່ການຮ້າຍອາລກາຍດາ ປະທານາທິບໍດີີສະຫະລັດ ທ່ານບາຣັກ ໂອບາມາ ແລະ ປະທານາທິບໍດີອັຟການິສຖານ ທ່ານຮາມິດ ກາໄຊ ໄດ້ລົງນາມໃນຂໍ້ຕົກລົງດັ່ງກ່າວທີ່ນະຄອນຫຼວງກາບູລ ໃນຕົ້ນເດືອນ ນີ້